Document ID: 31997D0279

KOMMISSIONENS BESLUTNING af 4. april 1997 om ændring af beslutning 95/196/EF om langsigtet national støtte til landbrug i Finlands nordlige områder (Kun den finske og den svenske udgave er autentisk) (97/279/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til akten vedrørende Østrigs, Finlands og Sveriges tiltrædelse, særlig artikel 142, og
ud fra følgende betragtninger:
I overensstemmelse med artikel 143 i tiltrædelsesakten meddelte Finland den 26. oktober 1994 Kommissionen den ordning for støtte, der var planlagt i henhold til artikel 142;
støtteordningen blev godkendt ved Kommissionens beslutning 95/196/EF (1);
den 16. november 1995, den 12. december 1995 og den 19. november 1996 anmodede Finland Kommissionen om ændring af beslutning 95/196/EF på en række punkter, og medlemsstaten indgav senere yderligere oplysninger for at begrunde anmodningerne;
ved nævnte skrivelser har Finland for det første anmodet om en forhøjelse for produktionen af kartoffelstivelse som anført i bilag II til beslutning 95/196/EF og for de arealer med kartofler til stivelsesfremstilling, der er omfattet af støtte til de nordlige områder, og som er anført i bilag IV til nævnte beslutning, for at mængden og arealerne kan afspejle den kvote, der er tildelt Finland ved Rådets forordning (EF) nr. 1868/94 af 27. juli 1994 om en kvoteordning for produktionen af kartoffelstivelse (2), senest ændret ved forordning (EF) nr. 1863/95 (3); anmodningen er i overensstemmelse med udviklingen i den fælles landbrugspolitik, og en godkendelse kan bidrage til en bedre sammenhæng mellem de forskellige foranstaltninger i stivelsessektoren; forhøjelsen medfører en tilpasning af den samlede støtte, der er tilladt for produktet ifølge bilag III til beslutning 95/196/EF, og en række ændringer i bilag VI til nævnte beslutning; ændringerne indebærer en nedsættelse af det areal, der er anført for græsarealer, konsumkartofler og braklægning i henholdsvis bilag II og IV til nævnte beslutning;
ved Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter (4), senest ændret ved Kommissionens forordning (EF) nr. 1109/96 (5), er der med henblik på fastlæggelsen af producenternes afgiftsbidrag åbnet mulighed for, at uudnyttede referencemængder i den pågældende tolvmånedersperiode genuddeles; udbetalingen af støtten for dette produkt til de nordlige områder kan ske inden for den referencemængde, der er tildelt den enkelte producent efter nævnte genuddeling af de uudnyttede referencemængder;
Finland har anmodet om en korrektion af placeringen af øerne langs kysten og i søer i forbindelse med EF-støtten; eftersom disse øer er omfattet af de miljøvenlige foranstaltninger eller udligningsgodtgørelsen, som er godkendt af Kommissionen ved beslutning af henholdsvis den 10. oktober 1995 og den 29. august 1995, begrunder dette, at anmodningen imødekommes, hvilket medfører bortfald af fodnoten i bilag I til beslutning 95/196/EF vedrørende delregion C2 nord;
efter at Kommissionen har godkendt det miljøvenlige program for Finland, der er foreslået af Finland, er det nødvendigt, at der foretages ændringer i bilag VI til beslutning 95/196/EF i den del, der vedrører vegetabilske produkter, for så vidt angår kartofler til stivelse og sukkerroer;
der er foreslået en støtte til oplagring af vilde bær og vilde svampe; støtten eksisterede forud for tiltrædelsen, og den betragtes som en foranstaltning, der skal fremme afsætningen af disse produkter, jf. tiltrædelsesaktens artikel 142, stk. 3, tredje afsnit, tredje led;
Finland har meddelt et mere præcist skøn over tallene for agerjord, der dyrkes af unge landbrugere i det nordlige område, og over tallene for mælkeproduktionen i delregion C3; endvidere er der taget hensyn til de SLOM-mængder, der blev tildelt i 1995 og 1996, og til nedsættelsen af 1996-støtten for mælk med henblik på tilbagebetalingen af de beløb, der i 1995 blev udbetalt uberettiget for dette produkt; disse forhold begrunder, at der foretages en række ændringer i bilag II og III til beslutning 95/196/EF;
for moderfår og geder blev der i 1995 konstateret en overskridelse på 25,5 % af den produktionsmængde, der blev konstateret i referenceperioden, og som er anført i bilag II til beslutning 95/196/EF; undtagelsesvis medfører denne overskridelse ikke for 1996, at den i ovennævnte beslutnings artikel 4, stk. 1, litra c), omhandlede nedsættelse anvendes, eftersom den i 1995 anvendte EF-præmie var lavere end den, der blev forudset for beslutning 95/196/EF, og fordi den nationale valuta blev revalueret i forhold til ecu, ligesom sektoren i Finland var udsat for store, specifikke vanskeligheder i 1995; dette udgør dog ikke nogen præcedens for de efterfølgende år;
for fjerkræsektoren medfører overskridelsen i 1995 af den produktionsmængde, der blev konstateret i referenceperioden, at den støtte, der er tilladt for sektoren, nedsættes med 23 % i 1996;
hvad angår bilag II, III og IV til beslutning 95/196/EF bør der godkendes ændringer, som Finland har anmodet om, som følge af et mere præcist skøn over produktionsmængden i fjerkræsektoren og behovet for en særskilt angivelse af beløbene for dels læggehøner, hønniker og kyllinger, dels formeringshønekyllinger, slagtekyllinger og andet fjerkræ; endvidere er det nødvendigt at afklare nogle punkter vedrørende omregningen af antallet af fjerkræ til storkreaturer i bilag V til nævnte beslutning;
der bør foretages en teknisk korrektion i bilag III til beslutning 95/196/EF, for så vidt angår den støtte pr. enhed, der er tilladt for andre kornarter fra år 2000;
som følge af ændringernes art og rækkevidde og den af Finland fremsatte anmodning bør det fastsættes, at ændringerne får virkning fra den 1. januar 1995; for imidlertid at undgå, at mælkeproducenterne opnår en yderligere ret til støtte, bør ændringen vedrørende komælk først få virkning fra mejeriåret 1996/97;
disse forskellige former for støtte modsvarer målene i tiltrædelsesaktens artikel 142, stk. 3, tredje afsnit, fjerde led, da de især ydes for at sikre beskyttelsen af miljøet og opretholdelsen af naturværdierne -
VEDTAGET FØLGENDE BESLUTNING:
Artikel 1
I beslutning 95/196/EF foretages følgende ændringer:
1) Artikel 3, stk. 2, første afsnit, litra c), affattes således:
»c) komælk: den referencemængde, der er tildelt i henhold til artikel 4 i Rådets forordning (EØF) nr. 3950/92 (3) efter den eventuelle genuddeling af uudnyttede referencemængder efter artikel 2, stk. 1, andet afsnit, i samme forordning vedrørende det mejeriår, der slutter i løbet af det pågældende kalenderår«.
2) Artikel 4, stk. 1, litra a), affattes således:
»a) i forbindelse med de oplysninger, der skal gives ifølge artikel 143, stk. 2, i tiltrædelsesakten, hvert år inden den 1. april og første gang inden den 1. april 1996 underrette Kommissionen om virkningen af den ydede støtte, navnlig udviklingen i produktionen og i de produktionsmidler, der er omfattet af støtten, og i økonomien i de pågældende regioner samt om virkningerne for beskyttelsen af miljøet og opretholdelsen af naturværdierne, jf. tiltrædelsesaktens artikel 142, stk. 3, tredje afsnit, fjerde led«.
3) I bilag I udgår fodnote 2 om delregion C2 nord.
4) Bilag II, III, IV, V og VI affattes som angivet i bilaget til nærværende beslutning.
Artikel 2
Denne beslutning anvendes fra den 1. januar 1995, undtagen artikel 1, nr. 1, der får virkning fra den 1. april 1996.
Artikel 3
Denne beslutning er rettet til Republikken Finland.
Udfærdiget i Bruxelles, den 4. april 1997.

Labels: 18
15
19
6